ANTIDOPINGOVÁ AGENTÚRA 
      SLOVENSKEJ REPUBLIKY	

       SPRÁVA ZO ZAHRANIČNEJ PRACOVNEJ CESTY 

1.	ÚČASTNÍCI ZPC

Meno: 				Soňa 
Priezvisko:			HAULIŠOVÁ 			 	Titul: Mgr.
Funkcia:			ADAMS manažér 
Znalosť jazykov:		anglický
Názov organizácie:		Antidopingová agentúra SR
Adresa:			Hanulova 5/C, 841 01 Bratislava 

2.	ZAHRANIČNÁ PRACOVNÁ CESTA

Štát:				Nemecko
Mesto:				Bonn
Termín:			23 - 24. február 2016
Prijímajúca organizácia:     	WADA
Adresa:			Wissenschaftszentrum, Ahrstraße 45, 53175 Bonn, Nemecko

Účel cesty:	Training Course on Information Gathering and Intelligence Sharing

Spôsob financovania: 	ZPC bola plne financovaná z rozpočtu Antidopingovej agentúry SR.

3.	RÁMCOVÝ PROGRAM POBYTU

Dátum/čas:	23. február 2016 	8:30 - 16:00 
	24. február 2016 	9:00 - 15:00

Navštívená organizácia:	WADA 

Kontaktované osoby:	Zástupcovia WADA, iNADO, IPC, Council of Europe.
	Odborní pracovníci a zástupcovia NADOs:	Chorvátsko,  Slovensko, Slovinsko, Rumunsko, Česká republika, Nemecko, Estónsko.
	
Kontaktné adresy:	Adresár nezverejňujeme. 

4.	PRIEBEH ROKOVANÍ

Zahraničná pracovná cesta sa uskutočnila s cieľom získania informácií a praktických skúseností v súvislosti s implementáciou Medzinárodnej normy pre testovanie a vyšetrovanie (ISTI). Hlavným cieľom bol tréning vybraných zamestnancov s cieľom vytvoriť sieť manažérov pre vyšetrovanie z rôznych antidopingových agentúr.

AD – 01	ÚVOD A SÚHRNNÁ AKTUALIZÁCIA                                        

Workshop bol organizovaný Svetovou antidopingovou organizáciou WADA s cieľom predstaviť jednotlivé časti dokumentu ISTI, ktorý je povinnou medzinárodnou normou pre Národné antidopingové agentúry, a je vyvinutý ako súčasť svetového antidopingového programu.
Účelom Medzinárodnej normy pre testovanie a vyšetrovanie je plánovať inteligentné a efektívne testovanie (súťažné a mimosúťažné). Za týmto účelom Medzinárodná norma pre testovanie a vyšetrovanie stanovuje záväzné štandardy pre plánovanie testov (vrátane získavania a spracovávania informácií o miestach pobytu športovca), oznámenia športovcovi, prípravu a realizáciu odberu vzoriek, bezpečnostných opatrení a transport vzoriek do laboratória na analýzu. Ďalším účelom Medzinárodnej normy pre testovanie a vyšetrovanie je stanoviť povinné štandardy pre efektívny zber, vyhodnocovanie a využívanie antidopingovej inteligencie a pre účinný a efektívny priebeh vyšetrovania možných porušení antidopingových  
pravidiel.
V jednotlivých častiach workshopu nám boli predstavené dôležité informácie a metodiky pre testovanie a vyšetrovanie, po každej prednáške bol vytvorený priestor na otázky a zdieľanie skúseností s testovaním a vyšetrovaním. 
Účasť na workshope nám poskytla dôležité informácie a praktické skúsenosti pre využívanie Medzinárodnej normy pre testovanie a vyšetrovanie, z ktorej vyplýva efektívnejší plán testovania a zber informácií. 

AD – 02	PRACOVNÝ PROGRAM PREZENTÁCIE                                    

Pracovný program workshopu tvorili kľúčové odborné prezentácie:

1/	Zahájenie 
	Mathieu Holz, WADA / INTERPOL
-	Investigations and Intelligence Manager
-	Major of the French Gendarmerie Nationale
-	INTERPOL Criminal Intelligence Officer
-	Deputy Head in a regional criminal investigations team
-	Project manager of „Anti-Doping Initiative Project“

V úvodnom slove Mathieu Holz privítal účastníkov workshopu a predstavil témy, ktoré budú odprezentované. Upozornil, že tréning má za účelom pomôcť Národným antidopingovým agentúram zhromažďovať a efektívne spravovať informácie, vytvoriť sieť „intelligence“ manažérov z rozličných NADO a štandardizovať proces pre zvýšenie úrovne odbornosti týkajúcej sa zberu a zdieľania informácií.

2/	Rastúci priestor pre presadzovanie práva v boji proti dopingu
	Mathieu Holz, WADA / INTERPOL
		
	Mathieu Holz na začiatok vymedzil rozdiel medzi „bežnými dopingovými látkami“, ktoré sú lacnejšie a sú používané a kupované veľkou väčšinou spotrebiteľov (mladý športovci, občania, polícia, vojsko...) a „sofistikovanými dopingovými látkami“, ktoré sú drahšie a požívajú ich vrcholoví športovci. Uviedol príklady pre obe skupiny dopingových látok. Príkladmi bežných dopingových látok sú STROMBAFORT (10mg - 20$) a TESTOSTOSTERONAˇ E (5mi - 34$). Príkladom sofistikovanej dopingovej látky je syntetický hormón TB 500 (Thymosin beta-4), ktorý sa má používať len na veterinárne účely (1gram – 40 000$).
Taktiež uviedol krajiny, ktoré majú najväčší podiel na rozvoze dopingových látok. Najviac dopingových látok pochádza z Ázie (Čína 70%, India 10%, Thajsko 6-7%, Rusko 10% , Mexiko 3-4%). 
	Anonymita internetu uľahčuje podporu dopingu. Internet predstavuje priestor pre ľahký prístup k dopingovým látkam (kľúčové slovo „buy steroids“ - Google – 8 460 000 výsledkov za 0,15 sekúnd). Uviedol nám príklady jednotlivých internetových stránok (Viking store, sport injections, legal steroids).
Veľkou podporou pri vyšetrovaní  je spolupráca s políciou. Veľké dopingové škandály (Festina, Balco, Puerto a Armstrong) preukázali, že je nutná spolupráca s políciou v boji proti dopingu. Práve preto podpísala WADA dohodu o spolupráci s INTERPOLom. 
Na záver prednášky sme boli oboznámení s novou verziou systému ADAMS, ktorá Národným antidopingovým organizáciám umožní zdieľať informácie získané inteligentným vyšetrovaním, pretože hlavným cieľom je vzájomná spolupráca. Boj proti dopingu sa nemôže spoliehať len na testovanie.

3/	Inteligencia a informácie: teória a pozadie.
           	Mathieu Holz, WADA / INTERPOL

Na úvod Mathieu Holz definoval rozdiely medzi informáciami a inteligenciou, pretože najčastejšou chybou je považovať ich za synonymá. Informácia je „vedomosť v surovej forme“. Inteligencia je „informácia + analýza“. Inteligencia nie je to, čo sa zhromaždí, ale je to produkt zhromaždených dát po ich vyhodnotení a analýze. Taktiež uviedol niekoľko definícií rozličných organizácií (WADA, ASADA, UKAD). Inteligencia je výsledkom logickej a systematickej analýzy informácií, pridáva hodnotu informáciám. Dobrá inteligencia musí byť načasovaná, presná, bystrá, logická a musí odpovedať na otázku „no a čo?“. Inteligencia je produkovaná tým, čo nazývame „inteligentný cyklus“. Je to logický a systematický proces, ktorého výsledkom je inteligencia. Tento cyklus má štyri procesy: smer, zhromažďovanie a kontrola, analýza a hlásenie. 

4/ 	Zhromažďovanie informácií z rôznych zdrojov
           	Mathieu Holz, WADA / INTERPOL
	
Cieľom prednášky bolo oboznámiť účastníkov, ako zhromažďovať informácie z rôznych zdrojov informácií. 
Informácie pre vyšetrovanie môžeme zberať z rozličných zdrojov, medzi najvýznamnejšie patria: 
-	ADAMS (biografické údaje, ABP – steroidný profil, hematologický profil, miesta pobytu, formuláre dopingovej kontroly);
-	Športovci a personál (komisári dopingovej kontroly, verejnosť, výkonnostné výsledky športovca, vzdelávanie, plán súťaže);
-	Online zdroje (online športová komunita, sociálne média – Facebook, Instagram, Twitter, neoficiálne fóra);
-	Spolupráca a partnerstvo (iné Národné antidopingové agentúry, WADA, Športové federácie, Vládne agentúry – colná služba, polícia, armáda, orgány ochrany verejného zdravia).

5/	Sociálne media a informácie
	Regine Reiser, NADA 
-	Result Management / Intelligence & Investigations

Regine Reiser nám predstavila konkrétny prípad vyšetrovania, na ktorom pracovali v Nemeckej antidopingovej agentúre. Pri tomto prípade poukázala prospešnosť sociálnych médií (Twitter, Facebook, Instagram, LinkedIN, XING) pri vyšetrovaní porušenia antidopingových pravidiel.

6/ 	Kontrola a uskladňovanie informácií  
           	Mathieu Holz, WADA / INTERPOL
	
Matieu Holz nás oboznámil, ako kontrolovať a uchovávať informácie. Efektívna kontrola je predchodcom analýzy. Pri vyšetrovaní je dôležité ohodnotiť informácie a zdroje, ktoré nám dané informácie poskytli.
Ohodnotenie: 
-	zdroj: (Či zdroj už poskytol presné informácie v minulosti. Motivácia zdroja pre poskytovanie informácií. Ako zdroj získal informácie.)
-	informácia (Či si informácie odporujú alebo sa potvrdzujú.)
Ohodnotenie zdroja:
-	Úplne spoľahlivý (Informácie poskytnuté v minulosti boli spoľahlivé. Dobrý prístup k informáciám.)
-	Zvyčajne spoľahlivý (Informácie poskytnuté v minulosti boli zvyčajne spoľahlivé. Prístup k informáciám je väčšinou dobrý.)
-	Pomerne spoľahlivý (Informácie poskytnuté v minulosti boli občas spoľahlivé. Čiastočne dobrý prístup k informáciám.)
-	Zvyčajne nespoľahlivý (Informácie poskytnuté v minulosti boli zvyčajne spoľahlivé. Prístup k informáciám je čiastočne dobrý alebo čiastočne zlý.)
-	Nespoľahlivý (Informácie poskytnuté v minulosti boli vždy nespoľahlivé. Zlý prístup k informáciám.)
-	Neznámy (Nemožno posúdiť spoľahlivosť informácií.)
Ohodnotenie informácií:
-	Potvrdené (Informácie boli potvrdené nezávislými zdrojmi.)
-	Pravdepodobne presné (Informácie boli väčšinou potvrdené nezávislými zdrojmi.)
-	Možno presné (Informácie boli čiastočne potvrdené nezávislými zdrojmi.)
-	Môžu byť nepresné (Informácie boli čiastočne v rozpore s nezávislými zdrojmi.)
-	Pravdepodobne nepresné (Informácie boli väčšinou v rozpore s nezávislými zdrojmi.)
-	Presnosť neznáma (Nie je k dispozícií dostatok zdrojov pre potvrdenie alebo vyvrátenie informácií.)
Uskladňovanie informácií pomocou:
-	Databáz (i2 iBase, jade, Palantir)
-	Link Analysis Software (IBM i2 Analyst´s Notebook, esri, centrifuge).

7/	Ako analyzovať zhromaždené informácie?
	Mathieu Holz, WADA / INTERPOL
	
Táto prednáška nás informovala, ako vykonávať analýzu a vyhodnotenie zhromaždených informácií. Analýza predstavuje výklad zhromaždených informácií pre identifikáciu trendov, vzorov a vzťahov, ktoré môžu byť zmysluplne interpretované. Najdôležitejšou súčasťou analýzy je logika (induktívna, deduktívna). 
Empirická metóda analýzy hľadá odpovede na otázky:
-	Kto (mená);
-	Čo (substancie, metódy);
-	Kde (miesto);
-	Kedy (dátum a čas);
-	Prečo (dôvod);
-	Ako (procesy, metódy).

8/	Ako používať zhromaždené informácie?
	Mathieu Holz, WADA / INTERPOL
	
Mathieu Holz nás informoval, ako nám zhromaždené informácie pomôžu realizovať efektívny plán testovania.
Na základe článku 5.4 Svetového antidopingového kódexu 2015 je nutné požadovať, aby každá antidopingová organizácia realizovala inteligentné testovanie. Cieľom Medzinárodnej normy pre testovanie a vyšetrovanie (ISTI) je pomôcť nastaviť nevyhnutné kroky potrebné na vytvorenie plánu testovania.
Pokyny pre vykonávanie účinného plánu testovania:
-	posúdenie rizík;
-	identifikácia prediktívnych faktorov ;
-	zhromažďovanie informácií;
-	stanovenie priorít a plánovanie efektívneho testovania;
-	rozvoj plánu testovania;
-	kontrola miest pobytu;
-	stanovenie Národného registra pre testovanie;
-	určenie priorít medzi športmi a/alebo disciplínami;
-	určenie priorít medzi rôznymi športovcami;
-	určenie priorít medzi rôznymi typmi testovania.
Národné antidopingové agentúry si stanovujú kritéria pre zaradenie športovcov do Národného registra pre testovanie. Hlavnými kritériami sú:
-	účasť na jednotlivých národných športových udalostiach;
-	účasť na medzinárodných športových podujatiach;
-	športová reprezentácia danej krajiny;
-	športovci dotovaní z verejných zdrojov;
-	sankcionovaní športovci;
-	športová výkonnosť.

9/	Ako vymeniť zhromaždené informácie?
	Mathieu Holz, WADA / INTERPOL

Táto časť workshopu bola zameraná na vysvetlenie princípov vykazovania zhromaždených informácií.
Základné princípy výmeny informácií (hlásenie/správa):
-	načasovanie;
-	presnosť;
-	precíznosť;
-	stručnosť.
Štruktúra hlásenia/správy:
-	použitie nadpisov a podnadpisov;
-	zhrnutie;
-	spätná väzba;
-	distribučný zoznam pre interné a/alebo externé šírenie hlásenia/správy.
Štýl hlásenia/správy:
-	záver na začiatok hlásenia;
-	jasné, presvedčivé a logické argumenty;
-	stručný a jednoznačný jazyk;
-	minimalizovať žargón;
-	nepoužívať iniciály a skratky;
-	krátke vety;
-	používať aktívny hlas;
-	dôslednosť.
Šírenie hlásenia/správy:
-	znalosť princípu;
-	zdieľanie informácií;
-	používanie navrhovanej šablóny (UKAD);
-	bezpečnosť (označenie správy – logo, meno, dátum a miesto, číslo správy, zálohovanie správy).

10/	Odporúčania a tipy
	Mathieu Holz, WADA / INTERPOL

Táto prednáška poskytla účastníkom pokyny na prípravu základných rozhovorov so športovcami a podporným personálom.
Cieľ rozhovoru:
	Aké sú naše ciele? Čo sa chceme dozvedieť?
Všeobecné informácie: popisujú situáciu alebo prostredie, získavame „obraz“ štruktúry.
Konkrétne informácie: presné názvy dopingových látok, mien...
	Pripravenie otázok:
Otvorené otázky: Aká je súčasná situácia?
Vedúce otázky: Aký je Váš názor na tento prípad?
Uzavreté otázky (odpovede: áno/nie): Použili ste dopingovú látku?
Kto? – jednotlivci: zodpovedný, spolupáchatelia;
Čo? – látky, metódy;
Kde? - miesto;
Kedy? – dátum, čas, trvanie, pravidelnosť;
Prečo? - odôvodnenie;
Ako? – proces, metóda.
	Princípy rozhovoru:
-	aspoň dvaja pracovníci prítomní pri rozhovore;
-	nahrávka/záznam rozhovoru;
-	neutrálne miesto pre rozhovor;
-	jasné, stručné otázky;
-	pozorovanie verbálnej a neverbálnej komunikácie;
-	trpezlivosť;
-	perzistencia.

11/	Prípadová štúdia
	Mathieu Holz, WADA / INTERPOL

Posledná prednáška bola zameraná na konkrétne prípady, na ktorých Mathieu Holz pracoval. Účastníci mali možnosť vyskúšať si pri daných modelových situáciách, na základe získaných informácií z workshopu, ako by postupovali pri vyšetrovaní daného prípadu v reáli. 

5.	ODPORÚČANÉ ZÁVERY

ZÁVERY A RELEVANTNÉ ODPORÚČANIA

		ADA SR vykonáva svoju činnosť v oblasti dopingovej kontroly v súlade s celosvetovo platnými pravidlami, v priamej spolupráci a koordinácii so Svetovou antidopingovou agentúrou (WADA). V tomto zmysle bude nadväzne:   

-	iniciovať aktivity potrebné na plnú implementáciu Medzinárodnej normy pre testovanie vyšetrovanie 2015 (ISTI);

-	smerovať k sofistikovanému a efektívnemu plánovaniu testovania a vyšetrovania, s cieľom racionalizácie a optimalizácie vykonaných dopingových kontrol a cielených testovaní, prechod od kvantity ku kvalite;	

-	zostavenie a zavedenie potrebných dokumentov a aplikácií súvisiacich so zabezpečením efektívneho testovania a vyšetrovania;			

-	zabezpečiť kvalifikáciu a tréning zamestnancov, ktorí budú spolupracovať s Národnými antidopingovými agentúrami a Svetovou antidopingovou agentúrou pri vyšetrovaní možných porušení antidopingových pravidiel.

6.	PRÍNOS 

	Poznatky z workshopu Training Course on Information Gathering and Intelligence Sharing sú prínosom pre efektívne plánovanie testovania a vyšetrovania. Od 1. januára 2016 je povinnosťou ADA SR vykonávať testovanie športovcov v súlade Medzinárodnou normou pre testovanie a vyšetrovanie (ISTI).

7.	SPÔSOB ZVEREJNENIA SPRÁVY 

Správa je zverejnená na webovej stránke agentúry www.antidoping.sk, jej východiská budú priebežne prezentované na pracovných stretnutiach zameraných na aktualizáciu a rozvoj Národného antidopingového programu. 

Vypracoval: 	
Mgr. Soňa Haulišová

Súhlasíme so zverejnením správy na webovej stránke Antidopingovej agentúry SR.

Bratislava, 25.02. 2016

Schválil:	Mgr. Žaneta CSÁDEROVÁ, PhD.